**Vasundhara Raje** (s. 8. maaliskuuta 1953) on intialainen poliitikko, joka on toiminut kaksi kautta Rajasthanin pääministerinä vuosina 2003–2008 ja 2013–2018. Valituksi tullessaan hän oli Rajasthanin ensimmäinen naispääministeri. Sukujuuriltaan hän kuuluu Gwaliorin ruhtinaskuntaa hallinneeseen Scindia-dynastiaan.

Rajen äiti Vijaya Raje Scindia oli tunnettu poliitikko ja ruhtinatar. Opiskeltuaan Mumbaissa Raje meni naimisiin Dholpurin maharadža Hemant Singhin kanssa vuonna 1972. Heidän lyhyeksi jääneestä avioliitostaan syntyi poika Dushyant Singh. Vuonna 1984 hän liittyi Intian kansanpuolueeseen, jonka riveistä hänet valittiin Rajasthanin lainsäätäjäksi seuraavana vuonna. Vuonna 1987 hänet ylennettiin puolueensa Rajasthanin yksikön varapuheenjohtajaksi. Kaksi vuotta myöhemmin hänet äänestettiin maansa parlamentin alahuoneeseen, jossa hän palveli yhtämittaisesti vuoteen 2003, jolloin hänet äänestettiin Rajasthanin pääministeriksi. Vuonna 2007 hän sai Yhdistyneiltä kansakunnilta palkinnon työstään naisten aseman parantamiseksi. Hävittyään vuoden 2008 osavaltiovaalit hänestä tuli oppositiojohtaja, jollaisena hän toimi vuoden 2010 helmikuuhun. Tuolloin hän erosi parlamenttivaalien heikon tuloksen seurauksena.

Vuonna 2013 Raje johti Intian kansanpuolueen suureen voittoon Rajasthanin osavaltiovaaleissa. Kyseessä oli ensimmäinen kerta, jolloin kansanpuolue sai yksin enemmistön osavaltioparlamenttiin, voittaessaan 120 paikkaa 200-paikkaisesta parlamentista. Vaalien jälkeen hänet valittiin toiselle kaudelleen Rajasthanin pääministeriksi. Hän piti hindunationalistiset järjestöt kuten RSS:n etäällä hallitusvallasta. Hänen politiikkansa sai muun muassa hindujärjestö Vishva Hindu Parishadilta kritiikkiä näennäissekularismista, järjestön syyttäessä häntä vain hindutemppeleihin kohdistuneista purkamishankkeista. Temppeleiden purkaminen oli osa osavaltiohallituksen rekisteröimättömien uskonnollisten rakennelmien hävittämisprojektia. Vuonna 2018 hänelle myönnettiin vuoden osavaltiopääministeri -palkinto. Joulukuussa 2018 hän hävisi osavaltiovaaleissa menettäen paikkansa Rajasthanin pääministerinä. Tappion syyksi on epäilty maanviljelijöiden suuttumusta häneen. Muiksi syiksi on esitetty muun muassa hindujen ja RSS:n suuttumusta temppelien tuhoamisesta, rajputkastin kääntymistä häntä vastaan sekä hänen ylimielisenä pidettyä persoonaansa. Rajasthan osavaltiona on myös 20 vuoden ajan vaihtanut hallituspuoluetta, joka osavaltiovaaleissa.

Lähteet
-------

1. ↑  Who is Vasundhara Raje Scindia? *Times of India*.  1.11.2018. Viitattu 1.2.2020.
2. 1 2  Roychowdhury, Adrija: Vasundhara Raje: Her confidence could not withstand popular mandate *Indian Express*.  12.12.2018. Viitattu 1.2.2020.
3. ↑  Rajasthan CM Vasundhara Raje bags UN award *Hindustan Times*.  24.4.2007. Viitattu 1.2.2020.
4. 1 2  A grand return to power for Vasundhara Raje in Rajasthan *Indian Express*.  8.12.2013. Viitattu 1.2.2020.
5. ↑  Vasundhara Raje a pseudo secular: VHP *Indian Express*.  10.7.2015. Viitattu 1.2.2020.
6. ↑  Vasundhara Raje conferred with 'Chief Minister of the Year' award *DNA India*.  23.6.2018. Viitattu 1.2.2020.
7. ↑  Shekhar, Kumar Shakti: Rajasthan election results 2018: 8 reasons why Vasundhara Raje is losing *India Today*.  11.12.2018. Viitattu 1.2.2020.

Aiheesta muualla
----------------

* Kuvia tai muita tiedostoja aiheesta **Vasundhara Raje** Wikimedia Commonsissa

* Vasundhara Raje 13. Lok Sabhassa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* VIAF

 |
|  |
| Kansalliset | 
* Yhdysvallat

 |

 |